燕巢
作者：洪咨夔
朝代：宋

paragraphs: 華堂橫架晴虹壯，來鳳結巢長一丈。
中間贔屭譙樓勢，兩旁坡陀翼城樣。
相攸爾居莫此樂，得意鳴聲相下上。
同時啐啄三四雛，盡日往來千百餉。
欲飛未飛翅羞澀，似定不定跂摇漾。
施施引趁女牆行，戢戢教升危堞望。
黄金鑄印分裏有，何用芹泥呈瑞象。
主人長健燕長歸，但願春風不相放。